SPECIFIKACIJE Ekran 5,99” IPS / 1.080x2.160 (18:9) / 403 ppi Čip Qualcomm Snapdragon 636 1,8 GHz (8 jezgri) Memorija / RAM 64 GB + microSD (do 128 GB) / 4 GB RAM Stražnje kamere 12 MP f/1.9 + 5 MP f/2.0 Prednja kamera 13 MP f/2.0 Kapacitet baterije 4.000 mAh (neizmjenjiva) Konektor za slušalice Da (odozdo) Vrsta USB konektora Micro-USB Dimenzije i masa 158,6 x 75,4 x 8,1 mm / 181 g Operacijski sustav MIUI 9 (Android 8.1 Oreo) Jamstvo 2 godine

Xiaomi Redmi Note 5 jedan je od dugogodišnjih teškaša u klasi najboljih povoljnih mobitela. Iz iteracije u iteraciju postavlja standarde koje drugi tada pokušavaju nadmašiti. Slično vrijedi za njegovo svježe, ovogodišnje, 6-inčno izdanje, jednostavno nazvano Redmi Note 5. Ako ćete pretraživati ovaj mobitel na Internetu, budite iznimno pažljivi – pod nazivom “Redmi Note 5” može se naći više različitih mobitela, točnije, mobitela namijenjenih različitim tržištima. Nikako ne želite kupiti izvedbu za kinesko tržište, jer ona ima jedan ozbiljan problem: ne podržava 800-megahercni 4G/LTE, stoga se izvan većih gradova nećete moći spojiti na najbrže mobilne mreže. Usto, kineska varijanta uređaja ne nudi softver na hrvatskom jeziku. Ono što želite je takozvana “Global” izvedba Redmija Note 5, koja podržava sve ovdašnje mobilne mreže i frekvencijske pojaseve te se s liste jezika softvera može odabrati hrvatski. Ona se u Hrvatskoj uredno može kupiti preko ustupitelja ovog uređaja.

Sustav s dvije kamere ponajbolji je koji se može naći među mobitelima u klasi do 300 eura

Redmi Note 5 je 6-inčni mobitel koji u smislu karakteristika i mogućnosti pozorno slijedi većinu aktualnih trendova: ekran mu ima omjer stranica od 18:9 te popunjava veći dio prednjice, a straga nalazimo sustav s dvije kamere. Zašto većinu, a ne sve? Zato što nema USB-C konektor, već koristi stari Micro-USB, što je zaista čudna inženjerska odluka za mobitel ove kategorije i ambicija. Kad već navodimo mane, spomenimo još jednu, podjednako bizarnu – iako ugrađeni čip, 8-jezgreni Qualcommov Snapdragon 636, podržava Quick Charge 3.0, Xiaomi ga nije aktivirao (vjerojatno radi postizanja niže cijene, jer aktivacija QC-a podrazumijeva veće troškove), stoga brzo punjenje baterije nije moguće. To objašnjava i zašto se uređaj isporučuje s adapterom koji radi na samo 5 V / 2 A. Spajanje snažnijeg adaptera neće pomoći u brzini punjenja, ona će ostati na oko dva i pol sata za stopostotno punjenje, odnosno oko sat vremena za vraćanje polovice kapaciteta baterije. Dobra vijest je da baterija ima kapacitet od 4.000 mAh te ostvaruje izvrsnu autonomiju. Uredno smo između dvaju punjenja postizali preko sedam sati screen-on timea, iz čega proizlazi da će prosječni korisnici Redmi Note 5 puniti svaki drugi dan. Uz spomenuti procesor, Redmi Note 5 ima 4 GB RAM-a te 64 GB proširive memorije, pa nikoga neće začuditi da su mu performanse u svim načinima korištenja odlične.

REZULTATI TESTIRANJA AnTuTu 115.655 Geekbench 4 (Multi-Core) 4.881 Izmjerena maksimalna svjetlina ekrana 444,31 nita / 9.029 K

Kao što smo od Redmi Notea već navikli, kućište je načinjeno od aluminija i zaobljeno je na svim kutovima, a sprijeda se nalazi Gorilla Glass (konkretna verzija nije specificirana). Premda se objektivno radi o povelikom mobitelu, omjer stranica od 18:9 u ovom slučaju pokazuje svoje odlike – uređaj ne ide previše u širinu, štoviše, jednako je širok kao 5,5-inčni modeli s omjerom stranica od 16:9. Zbog toga u ruci ne djeluje nimalo nezgrapno. Štoviše, odabrani konstrukcijski materijali i finoća završne obrade ostavljaju dojam luksuza. Metalne bočne tipke su precizne, a oduševio nas je i položaj čitača otiska prsta, koji se nalazi točno tamo gdje ga je najugodnije koristiti. Preciznost i brzina su mu izvrsni, i zbog toga ćete ga definitivno koristiti.

Redmi Note 5 testirali smo u bijelo-plavoj varijanti, no dostupan je i u nekoliko drugih kombinacija boja kućišta i prednjice

Raspored portova i dodataka istovjetan je onome što smo vidjeli kod Xiaomija Mi A1. Drugim riječima, na gornjem bridu nalazimo infracrveni odašiljač, a konektor slušalica, Micro-USB port i otvor glasnog zvučnika na donjoj su strani. Hibridna ladica za Nano-SIM-ove je na lijevom boku.

Sam ekran je IPS tipa i prosječne, ali dostatne maksimalne svjetline (izmjerili smo 444 cd/m2), a oštrina, interpretacija boja i kutovi gledanja su mu odlični. Klizač svjetline u svakodnevnom ćete radu htjeti držati na otprilike 80%, a na otvorenom će biti nužno povući ga u krajnji desni položaj.

Stražnje kamere su aspekt u kojem je Xiaomi napravio najveći pomak nabolje u odnosu na starija izdanja Redmi Notea. Kombinacija 12-megapikselne glavne kamere s otvorom blende f/1.9 i sekundarne 5-megapikselne (f/2.0) rezultira doista lijepim fotografijama, s bogatim bojama i dobrim dinamičkim rasponom. Bokeh funkcionira zamjetno bolje nego na većini drugih testiranih mobitela, i bez ustručavanja smo posezali za njime kadgod smo htjeli zamutiti pozadinu. Iznenađujuće, čak bismo i kvalitetu noćnih fotografija nazvali prihvatljivom. Zanimljiva je i prednja, 13-megapikselna kamera, podbočena LED bljeskalicom, koja također dozvoljava bokeh te koristi umjetnu inteligenciju kako bi prepoznala lice korisnika i omogućila sužavanje obraza, povećanje očiju, čišćenje bubuljica i slično.

Galerija fotografija (stražnje kamere, automatske postavke)

Softverski je Redmi Note 5 temeljen na MIUI-ju 9, sveobuhvatnoj modifikaciji Androida 8.1 Oreo. To zasigurno neće biti po volji onima koji preferiraju čist Android, ali također treba pošteno priznati da MIUI ima horde poklonika, koji ga smatraju velikim poboljšanjem Googleova mobilnog OS-a. Podjednako važno, aktualni MIUI 9 ispoliran je do visokog sjaja i pročišćen od aplikacija i mogućnosti koje su ga nekoć sputavale, jer su pokušavale biti pametnije od Googleovih vlastitih rješenja – kao da se Xiaomi malo primirio i prestao nametati vlastitu volju.

Sa svim spomenutim na umu, Xiaomi Redmi Note 5 trebao bi vam biti jedan od prvih izbora ako tražite natprosječni mobitel, koji će vam za uloženi novac ponuditi više no što biste se usudili očekivati.